LV Eiropas Savienības Oficiālais Vēstnesis L 199/1

PADOMES REGULA (ES) Nr. 685/2010

(2010. gada 26. jūlijs),

ar ko nosaka anšovu zvejas iespējas Biskajas līcī 2010.–2011. gada zvejas sezonā un groza Regulu (ES) Nr. 53/2010

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 43. panta 3. punktu,

ņemot vērā Eiropas Komisijas priekšlikumu,

tā kā:

(1) Padomei ir jānosaka kopējā pieļaujamā nozveja (KPN) zvejniecībām vai zvejniecību grupām. Zvejas iespējas būtu jāsadala starp dalībvalstīm tādā veidā, lai nodrošinātu katras dalībvalsts zvejas darbību relatīvu stabilitāti attiecībā uz visiem krājumiem vai zvejniecībām, un pienācīgi ņemot vērā kopējās zivsaimniecības politikas mērķus, kas noteikti Padomes Regulā (EK) Nr. 2371/2002 (2002. gada 20. decembris) par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (1).

(2) Padomes Regula (ES) Nr. 53/2010 (2) noteica konkrētu zivju krājumu, tostarp anšovu, zvejas iespējas Biskajas līcī (ICES VIII zona) 2010. gadā.

(3) Jaunā KPN 2010.–2011. gada zvejas sezonai būtu jānosaka, pamatojoties uz pieejamajiem zinātniskajiem ieteikumiem, ņemot vērā bioloģiskos un sociāli ekonomiskos aspektus, un nodrošinot vienlīdzīgu attieksmi pret visiem zvejas sektoriem. Attiecībā uz anšovu krājumu Biskajas līcī Zivsaimniecības zinātnes, tehnikas un ekonomikas komitejas (ZZTEK) 2010. gada 16. jūlija atzinums pamatojas uz zvejas sezonu, kas ilgst no katra gada 1. jūlija līdz nākamā gada 30. jūnijam.

(4) Piemērotai krājuma pārvaldībai un vienkāršošanai ir lietderīgi šim krājumam noteikt jaunu KPN, kā arī atbilstīgi iepriekšminētajiem datumiem noteikt jaunas dalībvalstu kvotas 2010. –2011. gada zvejas sezonai.

(5) Lai sniegtu daudzgadu plānu anšovu krājumam Biskajas līcī zvejas sezonā un paredzētu ieguves noteikumus zvejas iespēju noteikšanai, Komisija 2009. gada 29. jūlijā iesniedza priekšlikumu regulai, ar ko izveido ilgtermiņa plānu anšovu krājumam Biskajas līcī un zvejniecībām, kas šo krājumu izmanto. ZZTEK atzinumā bija lēsts, ka krājuma biomasa ir aptuveni 51 350 tonnas. Ņemot vērā minēto Komisijas priekšlikumu un ievērojot to, ka priekšlikumu pamatojošais ietekmes izvērtējums paredzēja visjaunāko izvērtējumu lēmumiem par anšovu krājuma zvejas iespējām Biskajas līcī, ir lietderīgi minētajam krājumam attiecīgi noteikt KPN. Tādēļ zvejas sezonai, kas ilgst no 2010. gada 1. jūlija līdz 2011. gada 30. jūnijam, KPN būtu jānosaka 15 600 tonnu apjomā.

(6) Ņemot vērā anšovu zvejas iespēju specifisko darbības jomu un piemērošanas laiku, ir lietderīgi šīs iespējas noteikt ar atsevišķu regulu un attiecīgi grozīt Regulu (ES) Nr. 53/2010. Tomēr uz zvejniecību joprojām būtu jāattiecina Regulas (ES) Nr. 53/2010 vispārīgie noteikumi par kvotu izmantošanas nosacījumiem.

(7) Saskaņā ar 2. pantu Padomes Regulā (EK) Nr. 847/96 (1996. gada 6. maijs), kas ievieš papildu nosacījumus ikgadējai kopējās pieļaujamās nozvejas (KPN) un kvotu pārvaldei (3), ir jānosaka, kādā apjomā uz Biskajas līča anšovu krājumu attiecas minētajā regulā noteiktie pasākumi.

(8) Ņemot vērā šīs zvejas sezonas sākumu un lai sagatavotu gada nozvejas pārskatu, šai regulai būtu jāstājas spēkā nekavējoties un tā būtu jāpiemēro no 2010. gada 1. jūlija. Šai pašā nolūkā Regulā (ES) Nr. 53/2010 noteiktās zvejas iespējas būtu jāpiemēro no 2010. gada 1. janvāra,

IR PIEŅĒMUSI ŠO REGULU.

1. pants

Anšovu zvejas iespējas Biskajas līcī

1. Kopējā pieļaujamā nozveja (KPN) un tās sadalījums starp dalībvalstīm zvejas sezonā no 2010. gada 1. jūlija līdz 2011. gada 30. jūnijam attiecībā uz anšovu krājumu ICES VIII zonā, kā noteikts Regulā (EK) Nr. 218/2009, ir šāda (dzīvsvara tonnās):

Suga : Eiropas anšovs Engraulis encrasicolus ICES zona: : VIII (ANE/08.) Spānija 14 040 Francija 1 560 ES 15 600 KPN 15 600

2. Uz zvejas iespēju sadalījumu, kā noteikts 1. punktā, un tā izmantošanu attiecina Regulas (ES) Nr. 53/2010 7., 10. un 13. pantā izklāstītos nosacījumus.

3. Attiecībā uz 1. punktā minēto krājumu uzskata, ka, piemērojot Regulu (EK) Nr. 847/96, uz to attiecas analītiskā KPN. Piemēro minētās regulas 3. panta 2. un 3. punktu un 4. pantu.

2. pants

Grozījums Regulā (ES) Nr. 53/2010

Regulas (ES) Nr. 53/2010 IA pielikumā ierakstu attiecībā uz anšovu VIII zonā aizstāj ar šādu ierakstu:

“Suga : Anšovs Engraulis encrasicolus Zona : VIII (ANE/08.) Spānija 6 300 Francija 700 ES 7 000 KPN 7 000 (4)

3. pants

Stāšanās spēkā

Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

To piemēro no 2010. gada 1. jūlija, izņemot 2. pantu, ko piemēro no 2010. gada 1. janvāra.

Šī regula uzliek saistības kopumā un ir tieši piemērojama visās dalībvalstīs. Briselē, 2010. gada 26. jūlijā Padomes vārdā – priekšsēdētājs S. VANACKERE

(1) OV L 358, 31.12.2002., 59. lpp.

(2) OV L 21, 26.1.2010., 1. lpp.

(3) OV L 115, 9.5.1996., 3. lpp.

(4) KPN piemēro no 2010. gada 1. janvāra līdz 30. jūnijam.”